ΓΡΑΠΤΗ ΕΡΩΤΗΣΗ P-3128/98

υποβολή: Jaak Vandemeulebroucke (ARE) προς την Επιτροπή

(9 Οκτωβρίου 1998)

Θέμα: Κλείσιμο τεσσάρων επιχειρήσεων της Levi Strauss Europe

Η εταιρία Levi Strauss Europe εξήγγειλε ότι θα προβεί σε αναδιάρθρωση των δραστηριοτήτων της στην Ευρώπη. Η επιχείρηση έχει την πρόθεση να παύσει τη λειτουργία τεσσάρων μονάδων στις οποίες απασχολούνται 1.461 εργαζόμενοι. Επιπλέον θα καταργηθούν 100 διοικητικές θέσεις. Η εταιρία Levi Strauss Europe δήλωσε ότι θα τηρήσει τόσο τις ευρωπαϊκές οδηγίες 75/129/ΕΟΚ και 92/56/ΕΟΚ και 94/45/ΕΚ όσο και την εθνική νομοθεσία. Το κλείσιμο της επιχείρησης πρέπει να συνδυάζεται με αξιόπιστο πρόγραμμα επιμόρφωσης των εργαζομένων.

Οι παράγραφοι 8 και 9 του ψηφίσματος που ενέκρινε το Ευρωπαϊκό Κοινοβούλιο στις 13 Ιουλίου 1995 σχετικά με τη μεταφορά επιχειρήσεων ορίζει μεταξύ άλλων τα εξής:

"8. 'ζητεί από την Ευρωπαϊκή Επιτροπή και τα κράτη μέλη να προτρέψουν τις επιχειρήσεις κοινοτικές κλίμακας να απέχουν από αποφάσεις οι οποίες είναι δυνατόν να έχουν δυσμενείς συνέπειες για την απασχόληση, σχετικά με τις οποίες δεν έχουν ενημερωθεί προηγουμένως οι εργαζόμενοι, ούτε έχει ζητηθεί η γνώμη τους και οι οποίες δεν συνοδεύονται από αξιόπιστο πρόγραμμα επιμόρφωσης, σύμφωνα με το περιεχόμενο της οδηγίας 94/45/ΕΚ' και

9. 'καλεί την Επιτροπή να σταματήσει να επιδοτεί μέσω των κοινοτικών προγραμμάτων όλες εκείνες τις επιχειρήσεις που δεν τηρούν την παράγραφο 8 των προαναφερθέντων υποχρεώσεων και/ή καταχρώνται των ενενδυτικών επιχορηγήσεων'."

1. Μπορεί να παράσχει η Επιτροπή, στην συγκεκριμένη περίπτωση της επιχείρησης Levi Strauss Europe, συνοπτικό πίνακα των ευρωπαϊκών επιχορηγήσεων τις οποίες έχει λάβει η εν λόγω εταιρία κατά τη διάρκεια των 10 προηγούμενων ετών; Εάν ναι ποιές;

2. Η εν λόγω επιχείρηση έχει επίσης εγκαταστήσει μονάδες στην Πολωνία, την Ουγγαρία και την Τουρκία. Μπορεί να αναφέρει η Επιτροπή εάν η εν λόγω επίχείρηση έλαβε κονδύλια βάσει των προγραμμάτων ενίσχυσης προς την Μέση και Ανατολική Ευρώπη; Εάν ναι ποιά; Μπορεί η Επιτροπή να μου διαθέσει τα ίδια στοιχεία όσον αφορά την Τουρκία;

3. Μπορεί να αναφέρει η Επιτροπή εάν προτίθεται να εφαρμόσει την παράγραφο 9 του προαναφερθέντος ψηφίσματος του ΕΚ εφόσον καταστεί προφανές ότι η επιχείρηση Levi Strauss Europe, κατά τη διάρκεια των διαπραγματεύσεων με τις συνδικαλιστικές οργανώσεις, δεν δείχνει να έχει την πρόθεση να προβεί σε μαζική επιμόρφωση των θιγέντων εργαζομένων;

4. Μπορεί η Επιτροπή επίσης να αναφέρει με ποιό τρόπο δικαιολογεί τις ενδεχόμενες κρατικές επιδοτήσεις προς τις Ανατολικοευρωπαϊκές και Τουρκικές θυγατρικές εταιρίες της Levi Strauss Ευρώπης από τη στιγμή που όπως φαίνεται αυτές οι επιδοτήσεις αποτελούν το θανάσιμο πλήγμα των επιχειρήσεων που βρίσκονται επί του κοινοτικού εδάφους;

Απάντηση του κ. Flynn εξ ονόματος της Επιτροπής

(5 Νοεμβρίου 1998)

1. Η Επιτροπή δεν γνωρίζει να έχουν δοθεί άμεσες κρατικές ενισχύσεις στην εταιρεία Levi Strauss Europe τα τελευταία χρόνια. Δεν μπορεί ωστόσο να αποκλείσει ότι ο όμιλος αυτός έχει ωφεληθεί από γενικά μέτρα, ανοιχτά σε όλες τις επιχειρήσεις ενός κράτους μέλους ή από ενισχύσεις που προήλθαν από οριζόντια ή περιφερειακά συστήματα εγκεκριμένα από την Επιτροπή και στο πλαίσιο τήρησης των οποίων τα κράτη μέλη έχουν κάθε ελευθερία να χορηγούν ενισχύσεις, χωρίς να πρέπει να τις κοινοποιούν στην Επιτροπή.

2.-4. Καμία ενίσχυση δεν χορηγήθηκε σε εγκαταστάσεις της εταιρείας Levi Strauss Europe στην Πολωνία και την Ουγγαρία στο πλαίσιο των προγραμμάτων βοήθειας προς την Κεντρική και την Ανατολική Ευρώπη. Ενισχύσεις δεν χορηγούνται ποτέ απευθείας σε εταιρείες στο πλαίσιο των προγραμμάτων αυτών. Ούτε έχει χορηγήσει η Κοινότητα ενίσχυση σε τουρκική επιχείρηση του ομίλου Levi Strauss Europe.

3. Η Επιτροπή εκτιμά ότι πρέπει να υπενθυμίσει την ύπαρξη αρκετών διατάξεων του κοινοτικού δικαίου που προβλέπουν την ενημέρωση των εργαζομένων και τη διαβούλευση με αυτούς σε περίπτωση αναδιάρθρωσης των επιχειρήσεων, ειδικότερα όταν τίθεται ζήτημα μαζικών απολύσεων (η οδηγία 75/129/ΕΚ του Συμβουλίου, της 17ης Φεβρουαρίου 1975, σχετικά με την προσέγγιση των νομοθεσιών των κρατών μελών που αφορούν τις ομαδικές απολύσεις(1) και η οδηγία 94/45/ΕΚ του Συμβουλίου, της 22ας Σεπτεμβρίου 1994, για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους(2)).

Οι οδηγίες και οι διατάξεις με τις οποίες αυτές μεταφέρονται στο εθνικό δίκαιο περιέχουν μέτρα προσφυγής που εγγυώνται την τήρηση των προβλεπόμενων υποχρεώσεων. Σε κάθε περίπτωση, σύμφωνα με τις πληροφορίες που κατέχει η Επιτροπή, η Levi Strauss ξεκίνησε διαδικασίες συνεννόησης με τους εκπροσώπους των εργαζομένων τόσο σε εθνικό όσο και κοινοτικό επίπεδο, ώστε να διερευνηθούν άλλες εναλλακτικές λύσεις από το κλείσιμο των εγκαταστάσεων ή, τουλάχιστον, να εξομαλυνθούν οι κοινωνικές συνέπειες.

Η Επιτροπή πρόσφατα δρομολόγησε μια νέα πρωτοβουλία με σκοπό να ενισχυθούν οι διατάξεις περί ενημέρωσης των εργαζομένων και διαβούλευσης με αυτούς στην Κοινότητα. Περιέχει στοιχεία που αποβλέπουν στο να επιτυγχάνεται συνεννόηση σε προηγούμενο στάδιο μέσα στην επιχείρηση και, σε περίπτωση μείωσης των θέσεων εργασίας, στην εξεύρεση λύσεων υπό διαπραγμάτευση (μέτρα επαγγελματικού αναπροσανατολισμού, επανένταξης, επιμόρφωσης).

Η ομάδα υψηλού επιπέδου που συγκροτήθηκε κατόπιν αιτήματος του Ευρωπαϊκού Συμβουλίου του Λουξεμβούργου, και είναι επιφορτισμένη με την υποβολή έκθεσης για τις οικονομικές και κοινωνικές συνέπειες των βιομηχανικών αλλαγών, σημείωσε στην ενδιάμεση έκθεσή της ότι οι επιχειρήσεις που δεν συγκατατίθενται να καταβάλλουν επαρκείς προσπάθειες για την επιμόρφωση των εργαζομένων τους, δεν έπρεπε να έχουν δικαίωμα σε οποιαδήποτε κρατική ενίσχυση.

(1) ΕΕ L 48 της 22.2.1975.

(2) ΕΕ L 254 της 30.9.1994.